Danmarks første finaleplads ved svømme-VM på kortbane er i hus. Den blev sikret af nordjyske Mie Ø. Nielsen i favoritdisciplinen 100 meter ryg. Europamesteren var med 56,87 sekunder dog kun femtehurtigst af de 16 semifinaledeltagere og var mere end seks tiendedele af et sekund langsommere end Daryna Zevina fra Ukraine. Danskeren blev nummer to i sit heat, hvor europarekordholderen Katinka Hosszu distancerede hende på de sidste 50 meter. Rikke Møller Pedersen var den anden danske deltager i onsdagens finaleafsnit. Hun svømmede semifinale på 50 meter bryst - men nåede ikke blandt de otte, der torsdag skal kæmpe om medaljer i finalen. Fynboen satser ikke særligt hårdt på sprintdistancen, og hendes semifinaletid på 30,42 sekunder er da også mere end et halvt sekund langsommere end hendes danske rekord, der blev sat i Herning sidste år. Hun slutter på en sammenlagt 10.-plads i disciplinen, hvor det lettiske svømmefænomen Ruta Meilutyte med tiden 28.81 kun var en hundreddel af et sekund fra verdensrekorden.

Opsummering:
Mie Ø. Nielsen var femtehurtigst i semifinalen på 100 meter ryg. Dermed er hun klar til torsdagens finale.